Document ID: 32012R1057

KOMISIJOS REGLAMENTAS (ES) Nr. 1057/2012
2012 m. lapkričio 12 d.
kuriuo iš dalies keičiamos Europos Parlamento ir Tarybos reglamento (EB) Nr. 1333/2008 II priedo nuostatos dėl dimetilpolisiloksano (E 900) naudojimo kaip putojimo stabdiklio maisto papilduose
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį ir 30 straipsnio 5 dalį,
kadangi:
(1)
Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
(2)
šis sąrašas gali būti iš dalies keičiamas pagal 2008 m. gruodžio 16 d. Europos Parlamento ir Tarybos reglamente (EB) Nr. 1331/2008, nustatančiame maisto priedų, fermentų ir kvapiųjų medžiagų leidimų suteikimo procedūrą (2), nurodytą procedūrą;
(3)
pagal Reglamento (EB) Nr. 1331/2008 3 straipsnio 1 dalį Sąjungos maisto priedų sąrašas gali būti atnaujintas Komisijos iniciatyva arba gavus prašymą;
(4)
buvo pateikta ir valstybėms narėms perduota paraiška dėl dimetilpolisiloksano (E 900) naudojimo kaip putojimo stabdiklio maisto papilduose;
(5)
putojančių tablečių pavidalo maisto papildų sudėtyje paprastai yra rūgščių (kaip citrinų rūgštis) ir hidrokarbonato arba karbonato druskų. Tabletės dedamos į vandenį ir joms tirpstant gaminamos anglies dioksido dujos. Paprastai dujos sukelia putojimą ir pakilusios putos išsilieja iš gėrimo stiklinės. Todėl kylantį putojimą reikia iš dalies arba visiškai sustabdyti į putojančių tablečių sudėtį įdedant putojimo stabdiklį. Dimetilpolisiloksanas (E 900) gali būti naudojamas kaip veiksmingesnė šiuo metu leidžiamų polisorbatų ir sacharozės riebalų rūgščių esterių alternatyva;
(6)
Komisijos maisto priedų suvartojimo Europos Sąjungoje ataskaitoje (3) padaryta išvada, kad nebūtina atlikti papildomo dimetilpolisiloksano (E 900) tyrimo, nes teoriškai apskaičiuotas suvartojamas kiekis, nustatytas remiantis atsargiomis prielaidomis apie maisto ir maisto priedų vartojimą, neviršija leistinos paros dozės. 1,5 mg/kg leistiną paros dozę 1990 m. gegužės 18 d. nustatė Maisto produktų mokslinis komitetas (4). Papildoma dozė, kuri būtų suvartojama putojimo stabdiklį naudojant pagal naują paskirtį putojančių tablečių pavidalo maisto papilduose, neviršytų 10 % leistinos paros dozės. Todėl tikslinga leisti naudoti dimetilpolisiloksaną (E 900) putojančių tablečių pavidalo maisto papilduose;
(7)
pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Europos maisto saugos tarnybos pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai. Kadangi leidimas naudoti dimetilpolisiloksaną (E 900) putojančių tablečių pavidalo maisto papilduose taip pat reiškia to sąrašo atnaujinimą ir nėra tikėtina, kad tai darys poveikį žmonių sveikatai, nebūtina prašyti Europos maisto saugos tarnybos pateikti nuomonę;
(8)
laikantis Komisijos reglamento (ES) Nr. 1129/2011 (5) pereinamojo laikotarpio nuostatų, Reglamento (EB) Nr. 1333/2008 II priedo maisto priedų sąrašas iš esmės taikomas nuo 2013 m. birželio 1 d. Siekiant leisti naudoti dimetilpolisiloksaną (E 900) maisto papilduose iki tos datos, būtina patikslinti ankstesnę taikymo datą, susijusią su šiuo to maisto priedo naudojimu;
(9)
todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
(10)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1333/2008 II priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. lapkričio 12 d.

Labels: 0
3
17